**A MUNKÁLTATÓI VISSZAÉLÉSEK BEJELENTÉSE**

A NISZ Zrt. (a továbbiakban: Társaság) **üzleti tevékenységének alapja a jogszabályok betartása, az őszinte, tisztességes, megbízható és etikus magatartás.**

**A** Társaság **a köztulajdonban álló gazdasági társaságok takarékosabb működéséről szóló 2009. évi CXXII. törvényben, és a köztulajdonban álló gazdasági társaságok belső kontrollrendszeréről szóló 339/2019. (XII. 23.) Korm. rendeletben foglaltakra tekintettel, valamint** a panaszokról és a közérdekű bejelentésekről szóló 2013. évi CLXV. törvényben foglalt rendelkezéseknek megfelelően – figyelemmel a munka törvénykönyvéről szóló 2012. évi I. törvény 9. § (2) bekezdésére – munkáltatói visszaélés-bejelentési rendszert **(továbbiakban: Bejelentő rendszer) üzemeltet.**

**A Bejelentő rendszer** célja, hogy lehetőséget biztosítson a fenti jogszabályok, valamint a Társaság etikai alapelveit sértő szabályok megszegése miatt a munkáltatói visszaélések bejelentésére. A Társaság etikai alapelveit védő magatartási szabályokat az Etikai Kódex tartalmazza.

**A Bejelentő rendszere nem alkalmazható azon panaszok vagy közérdekű bejelentések fogadására és kivizsgálására, amelyeknél tartalmuk szerint valamely hatóság hatáskörébe és illetékességébe tartozó eljárásnak van helye.**

A Bejelentő rendszerbe a Társaság munkavállalói, valamint a NISZ. Zrt.-vel szerződéses viszonyban álló, vagy olyan külső személyek tehetnek bejelentést, akiknek a bejelentés megtételéhez vagy a bejelentés tárgyát képező magatartás orvoslásához méltányolható jogos érdekük fűződik.

A bejelentés megtételekor a bejelentő nevét, lakcímét és elérhetőségét (telefonszám) kell megadni**. A bejelentés név nélkül, anonim módon is megtehető, ám ilyen esetben a bejelentés vizsgálata mellőzhető.**

A bejelentő bejelentését két féle módon teheti meg írásban:

1. elektronikus úton a bejelentesek@nisz.hu címre kell megküldeni vagy
2. papír alapon, postai úton kell eljuttatni zárt borítékban:

a borítékot **NISZ Zrt.** nevének feltüntetése mellett, a „**dr. Varga Edit - Compliance szakértő**” nevére címezve, a **1389 Budapest, Pf. 140.** postacímre kell megküldeni. A borítékra rá kell írni az **„S.K.”** jelzést is.

A munkáltatói visszaélés gyanújának bejelentéséhez a bejelentőnek – lehetőség szerint – a 124-NY1 Munkáltatói visszaélés-bejelentési nyomtatványt kell kitöltenie a rendelkezésére álló adatok alapján, és nyilatkoznia kell arról, hogy a bejelentést jóhiszeműen, valós tények és információk közlésével teszi, vagy kellő alappal feltételezi, hogy azok valósak. (A nyomtatvány használata a bejelentés megtételének nem kizárólagos kelléke, vagyis a bejelentés bármilyen módon, írásban megtehető azzal, hogy a jóhiszeműségre vonatkozó nyilatkozat megtétele minden esetben kötelező tartalmi elem, ennek hiányában a Társaság a bejelentést érdemi vizsgálat nélkül elutasítja.)

Az eljárást 30 napon belül le kell folytatni. Amennyiben a rendelkezésre álló határidő kevésnek bizonyul, a Társaság dönthet a vizsgálatra rendelkezésre álló határidő egyszeri 30 nappal történő meghosszabbításáról. Rendkívüli esetben a Társaság mérlegelési jogkörében dönthet ennél hosszabb határidő megállapításáról is. Az eljárási határidőkbe az adatkérések (hiánypótlások) teljesítési határideje nem számít bele. Amennyiben a vizsgálat előreláthatólag 30 napnál hosszabb ideig tart, a bejelentőt a Társaság tájékoztatja erről.

**Figyelem! A bejelentőt nem érheti hátrány a bejelentés megtétele miatt. Személyes adatai csak a bejelentés alapján kezdeményezett eljárás lefolytatására hatáskörrel rendelkező szerv részére adhatók át, amennyiben e szerv annak kezelésére törvény alapján jogosult, vagy az adatai továbbításhoz a bejelentő egyértelműen hozzájárult.**

**A bejelentő adatai egyértelmű hozzájárulása nélkül nem hozhatók nyilvánosságra.**

A bejelentő személyes adatainak kezelésére vonatkozóan a Társaság az Adatkezelési tájékoztatóban foglaltakat alkalmazza.

Ha nyilvánvalóvá válik, hogy a bejelentő rosszhiszeműen járt el, és ezzel bűncselekményt vagy szabálysértést követett el, másnak kárt vagy egyéb jogsérelmet okozott, adatai az eljárás kezdeményezésére, illetőleg lefolytatására jogosult szerv egy személy részére átadhatók.